L-uragan Dorian iħalli ħerba fil-Baħamas
L-aktar maltempata b'saħħitha fl-istorja tal-gżejjer tal-Baħamas fil-Karibew, qed tikkawża għargħar kbir, u bosta binjiet spiċċaw bla saqaf. L-uragan Dorian, b'riħ qawwi li jlaħħaq il-285 kilometru fis-siegħa, ġie kklassifikat fil-kategorija ħamsa – livell ogħla milli kien imbassar sal-Ħadd. Uffiċjali wissew li f'ċertu żoni, hija mbassra maltempata li sejħu bħala theddida għall-ħajja, ta' seba' metri. L-uragan qed jimxi bilmod lejn il-Punent, u jista' jaħkem partijiet mill-Istati Uniti. Fil-fatt ġie ddikjarat stat ta' emerġenza fl-istati ta' Florida, Georgia, North Carolina u South Carolina.